Montserrat Caballé

Accéder aux informations sur cette image commentée ci-après.Montserrat Caballé u Rossinijevoj *Semiramidi* 1980.

Opće informacije| Ime | Maria de Montserrat Viviana Concepción Caballé i Folch |
| Rođenje | 12. april 1933Barcelona, Katalonija,Španjolska |
| Smrt | 6. oktobar 2018. (dob: 85)Barcelona, Katalonija,Španjolska |
| Zanimanje | operna pjevačica (sopran) |
| Muzički žanr | ozbiljna glazba, opera |
| Period aktivnosti | 1956 - 2018 |

uredi Konzultiraj dokumentaciju šablona

*Turandot*: Montserrat Caballé u naslovnoj ulozi i tenor Pedro Lavirgen kao Kalaf (Liceu, 1980.)
**Montserrat Caballé** (punim imenom **Maria de Montserrat Viviana Concepció Caballé i Folch**; Barcelona, 12. travnja 1933. — Barcelona, 6. listopada 2018.) bila je katalonska operna pjevačica. Proslavila se ulogama u operama Rossinija, Bellinija i Donizettija.

Životopis
---------

Montserrat Caballé rođena je u Barceloni, gdje se školovala na *Conservatori Superior de Música del Liceu* usavršavajući tehniku *bel canta* (lijepog pjevanja) pod mentorstvom Eugenia Kemmenyja. Godine 1956. pridružuje se operi u Baselu, gdje je godinu dana poslije debitirala ulogom Mimi u Puccinievoj operi *La Bohème*. U sezoni 1960./1961. bila je angažirana u operi u Bremenu, gdje proširuje svoj repertoar. Vratila se u Barcelonu 1962. godine, gdje je prvi put nastupila u *Gran Teatre del Liceu* u *Arabelli* Richarda Straussa.

Karijera
--------

Uspon njene karijere započinje 1965. kada je u njujorškom Carnegie Hallu zamijenila privremeno spriječenu Marilyn Horne u Donizettijevoj operi *Lucrezia Borgia*: za taj ju je nastup oduševljena publika nagradila 25-minutnim ovacijama.

Nakon tog neočekivanog uspjeha, uslijedili su mnogobrojni nastupi na najpoznatijim svjetskim opernim pozornicama, primjerice operi Metropolitan, Veronskoj areni, milanskoj Scali, Covent Gardenu i moskovskom Boljšoj teatru.

U rujnu 1974. zbog zdravstvenih problema i operacije benignog tumora u abdomenu, nakratko je prekinula karijeru, ali se već 1975. vratila nastupom u Bellinijevoj *Normi*. 

1988. u duetu s Freddiem Mercuryjem snimila je hit *Barcelona*, koji se iste godine našao i na istoimenom albumu grupe Queen. Ta je pjesma 1992. postala i službenom himnom ljetnih Olimpijskih igara u Barceloni, a Montserrat Caballé učinila popularnom i među publikom koja ne posjećuje kazalište.

Danas je intenzivno angažirana kao UNESCO-ova ambasadorica dobre volje, a u Barceloni je utemeljila i zakladu za pomoć djeci. Udala se 1964. za tenora Bernabéa Martíja, s kojim ima kćer Monserrat Martí, koja je također sopranistica.

Godine 1966. je u Španjolskoj proglašena Damom Kraljevskog reda Izabele Katoličke. U Njemačkoj je 2003. godine odlikovana *Saveznim križem za osobite zasluge* (njem. *Bundesverdienstkreuz*)  Nositeljica je i brojnih drugih visokih državnih odlikovanja, stručnih priznanja i nagrada.

Izvori
------

1. ↑  Životopis na službenim stranicama Montserrat Caballé (`es`)
2. ↑  mcnbiographias.com: Montserrat Caballé (`es`), pristupljeno 3. siječnja 2013.
3. ↑  Arhivirano 2011-10-01 na Wayback Machine-u Arhivirano 2011-10-01 na Wayback Machine-u "Opernstar Montserrat Caballé bekommt Bundesverdienstkreuz" (`de`) Arhivirano 2011-10-01 na Wayback Machine-u, ShortNews 10. listopada 2003.

Vanjske veze
------------

***Montserrat Caballé*** na Wikimedijinoj ostavi

* Službene mrežne stranice Montserrat Caballé (`es`)
* Diskografija Montserrat Caballé (`en`)
* YouTube – recital Montserrat Caballé, Palau de la Música Catalana (Barcelona, 1988.)
* YuoTube - izvedba pjesme *Barcelona* (2012.): Freddie Mercury i Montserrat Caballé

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 24786592
* LCCN: n81023018
* ISNI: 0000 0001 1439 7967
* GND: 118909649
* SELIBR: 302052
* SUDOC: 07772089X
* BNF: cb138920458 (podaci)
* BIBSYS: 1044296
* MusicBrainz: a96e61bc-1da0-45d0-816d-ebd00b70ff9d
* NLA: 35676986
* NKC: jn20000700267
* BNE: XX1027300
* CiNii: DA08980897
* CONOR.SI: 18054755
* NSK: 000047780

 |